b'\n_START_ARTICLE_\nArzenov bron\n_START_PARAGRAPH_\nArzenov bron je zlitina v kateri je bakru namesto obi\xc4\x8dajnega kositra prime\xc5\xa1an arzen. Zlitine bakra in arzena ali katere druge kovine, na primer kositra, imajo bolj\xc5\xa1e mehanske in livne lastnosti od njenih posameznih komponent._NEWLINE_Bakrove rude so pogosto kontaminirane z arzenovimi spojinami, zato se izraz "arzenov bron" v arheologiji obi\xc4\x8dajno uporablja samo za zlitine z ve\xc4\x8d kot 1% arzena, da se razlikujejo od tistih, v katerih je arzen prisoten po naklju\xc4\x8dju.\n_START_SECTION_\nPrednosti arzenovega brona\n_START_PARAGRAPH_\nArzen je bil na sprva v bakru prisoten verjetno zaradi njegove visoke vsebnosti v bakrovi rudi. Njegova uporaba se je nadaljevala verjetno iz ve\xc4\x8d razlogov. _NEWLINE_Prvi\xc4\x8d, arzen deluje kot reducent, ki v vro\xc4\x8di kovini reagira s kisikom in tvori hlapne okside, ki se izhlapijo iz raztaljene kovine. \xc4\x8ce bi v bakru raztopljen kisik po ohlajanju ostal v bakru bi se izlo\xc4\x8dil na mejnih ploskvah kristalov in v veliki meri zmanj\xc5\xa1al \xc5\xbeilavost izdelka. Arzen po drugi strani pove\xc4\x8duje tveganje, da bo izdelek porozen. Pri redukciji namre\xc4\x8d lahko nastaja vodik, ki se raztopi v talini, pri ohlajanju pa se izlo\xc4\x8di in tvori mehur\xc4\x8dke. Mehur\xc4\x8dki se iz kovine lahko iztisnejo s kovanjem, s \xc4\x8dimer se bistveno pobolj\xc5\xa1ajo njene mehanske lastnosti._NEWLINE_Drugi\xc4\x8d, zlitina je mnogo tr\xc5\xa1a od \xc4\x8distega bakra in zato uporabna za sekire in rezila. Trdota nara\xc5\xa1\xc4\x8da z vsebnostjo arzena. Zlitina je obdelavna na \xc5\xa1irokem temperaturnem obmo\xc4\x8dju brez strahu, da bi postala krhka. Izbolj\xc5\xa1anje mehanskih lastnosti je opazno \xc5\xbee pri majhnih vsebnostih arzena: dodatek 0,5-2\xc2\xa0% arzena pove\xc4\x8da trdoto in natezno trdnost za 10-30\xc2\xa0%._NEWLINE_Tretje, prava vsebnost arzena da izdelku srebrn lesk. Bodala in drugi izdelki iz arzenovega brona, odkriti na Kavkazu in drugod  po svetu, ka\xc5\xbeejo, da so starodavni mojstri znali izdelati predmete z visoko vsebnostjo arzena samo na njihovi povr\xc5\xa1ini. Mehi\xc5\xa1ki zvonovi so imeli tako visoko vsebnost arzena, da so imeli srebrn videz.\n_START_SECTION_\nNajdi\xc5\xa1\xc4\x8da in civilizacije\n_START_PARAGRAPH_\nArzenov bron so uporabljale \xc5\xa1tevilne dru\xc5\xbebe in kulture po celem svetu, najprej na Iranski planoti. Njim so sledile dru\xc5\xbebe v bli\xc5\xbenji Mezopotamiji, sedanjem Iranu, Iraku in Siriji. Uporabljal se je od 4. tiso\xc4\x8dletja pr. n. \xc5\xa1t. do sredine 2. tiso\xc4\x8dletja pr. n. \xc5\xa1t., se pravi skoraj 2000 let. Vsebnost arzena v najdbah iz tega obdobja je zelo razli\xc4\x8dna, zato ni mogo\xc4\x8de ugotoviti, koliko ga je bilo dodanega namerno in koliko ga je kot ne\xc4\x8disto\xc4\x8do prispevala ruda. Med dru\xc5\xbebami, ki so uporabljale arzenov bron so bili Akadci, prebivalci Ura in Amoriti. Vse omenjene dru\xc5\xbebe so bile iz pore\xc4\x8dja Tigrisa in Evfrata, od koder se je v bronasti dobi raz\xc5\xa1iril po celem Bli\xc5\xbenjem vzhodu._NEWLINE_V zakladu iz bakrene dobe iz Nahal Mi\xc5\xa1marja v Judejski pu\xc5\xa1\xc4\x8davi zahodno od Mrtvega morja je ve\xc4\x8d predmetov iz arzenovega brona z 2-4% arzena in arzenovega bakra, ulitih v vosek. Predmeti so najstarej\xc5\xa1i znani predmeti, uliti po tej zelo zapletenem postopku. Datiranje trsja, v katerega so bili predmeti zaviti, ka\xc5\xbee, da so iz obdobja okoli leta 3500 pr. n. \xc5\xa1t. ali celo starej\xc5\xa1i. V tem obdobju je bila raba bakra raz\xc5\xa1irjena po celem Levantu, kar ka\xc5\xbee na velik tehnolo\xc5\xa1ki razvoj, vzporeden z razvojem dru\xc5\xbebe v tej regiji._NEWLINE_Sulfidni depoziti so pogosto me\xc5\xa1anica sulfidov ve\xc4\x8d kovin, na primer bakra, cinka, srebra, svinca, arzena in drugih. Sfalerit (ZnS\xe2\x82\x82), na primer, je v depozitih bakrovega sulfida dokaj pogost. Iz njiju lahko nastane medenina, ki je tr\xc5\xa1a in bolj trajna od bakra. Za zlitine je na splo\xc5\xa1no zna\xc4\x8dilno, da imajo bolj\xc5\xa1e lastnosti od njihovih \xc4\x8distih komponent._NEWLINE_Arzenov bron se je po trgovskih poteh raz\xc5\xa1iril do severozahodne Kitajske. Za tam najdene izdelke \xc5\xa1e vedno ni povsem jasno ali so pri\xc5\xa1li tja po trgovskih poteh ali bili proizvedeni lokalno iz tamkaj\xc5\xa1njih rud. Bolj verjetno je, da so bili proizvedeni lokalno, \xc4\x8deprav po drugi strani ka\xc5\xbeejo tipske povezave z evrazijskimi stepami._NEWLINE_V eneolitskem obdobju  sta arzenov bron poznali tudi kulturi  Remedello in Rinaldone (2800-2200 pr. n. \xc5\xa1t.) v severni Italiji. Zgleda, da bil arzenov bron edina zlitina, ki je bila v tistem obdobju v rabi v sredozemskem bazenu. _NEWLINE_V Ju\xc5\xbeni Ameriki je bil arzenov bron prevladujo\xc4\x8da zlitina v Ekvadorju in severnem in osrednjem Peruju, kjer so nahajali\xc5\xa1\xc4\x8da z arzenom bogatih bakrovih rud. V ju\xc5\xbenih in centralnih Andih, ju\xc5\xbenem Peruju, Boliviji in delu Argentine prevladujejo bakrove rude, bogate s kositrovo rudo kasiterit, zato arzenovega brona niso poznali._NEWLINE_Sikanska kultura v severozahodnem obalnem Peruju je znana po rabi arzenovega brona v obdobju od 900 do 1350 n. \xc5\xa1t. V Andih so vzporedno z arzenovim  uporabljali tudi  kositrov bron, verjetno zaradi dobre kovnosti. Iz njega so izdelovali predvsem zelo cenjene tanke plo\xc5\xa1\xc4\x8de.\n_START_SECTION_\nRaba po bronasti dobi\n_START_PARAGRAPH_\nArheolo\xc5\xa1ke najdbe v Egiptu, Peruju in na Kavkazu ka\xc5\xbeejo, da se je arzenov bron proizvajal vzporedno s kositrovim bronom. V Tepe Jahji v ju\xc5\xbenem Iranu se je uporabljal \xc5\xa1e v \xc5\xbeelezni dobi za izdelavo nakita in okrasnih predmetov, kar ka\xc5\xbee, da prehod z ene zlitine na drugo kljub temu, da je imela bolj\xc5\xa1e lastnosti, ni bil enostaven. Kositrov bron ima nekaj izrazitih metalur\xc5\xa1kih prednosti,  nekateri zgodnji avtorji pa kot vzrok za zamenjavo omenjajo tudi \xc5\xa1kodljive vplive arzenovega brona na \xc4\x8dlove\xc5\xa1ko zdravje. Kositrov bron ima podobne lastnosti kot arzenov, vendar ne zahteva  nobene dodatne mehanske obdelave za doseganje uporabne trdote. Druga prednost kositrovega brona je, da se lahko kositer v ciljnih koli\xc4\x8dinah dodaja neposredno v talino bakra, kar pri arzenovem bronu ni mogo\xc4\x8de.\n_START_SECTION_\nVplivi arzenovega brona na zdravje\n_START_PARAGRAPH_\nElementarni arzen za\xc4\x8dne pri 615\xc2\xb0C izparevati in se med taljenjem in/ali ulivanjem izgublja iz taline. Na zraku oksidira v arzenov trioksid (As\xe2\x82\x82O\xe2\x82\x83). Arzenove pare so \xc5\xa1kodljive za o\xc4\x8di, plju\xc4\x8da in ko\xc5\xbeo. _NEWLINE_Kroni\xc4\x8dne zastrupitve z arzenom vodijo do periferne nevropatije, ki lahko povzro\xc4\x8di slabotnost nog in stopal. Domneva se, da je bila ravno zastrupitev z arzenom vzrok za legendo o ohromelih kova\xc4\x8dih, kakr\xc5\xa1en je bil bog Hafajst._NEWLINE_Dobro ohranjena mumija \xc3\x96tzija, ki je \xc5\xbeivel okoli leta 3200 pr. n. \xc5\xa1t. in so jo na\xc5\xa1li v \xc3\x96tztalskih  Alpah, ima v laseh veliko vsebnost bakra in arzena. To in njegova bakrena sekira, ki vsebuje kar 99,7% bakra, ka\xc5\xbeeta, da je \xc3\x96tzi sodeloval v procesu proizvodnje in/ali predelave bakra.\n_START_SECTION_\nSodobna raba\n_START_PARAGRAPH_\nArzenov bron se v sodobnem \xc4\x8dasu uporablja zelo redko. Njegov najbli\xc5\xbeji ekvivalent je arzenov baker, ki je definiran kot baker z manj kot 0,5% arzena. Arzen v bakru ni za\xc5\xbeelen, ker zmanj\xc5\xa1uje njegovo elektri\xc4\x8dno prevodnost: 0,05% arzena v \xc4\x8distem bakru jo zmanj\xc5\xa1a za 15%, 0,5% arzena pa za kar 30%.'